section_heading: Djelovanje
paragraph_text: Već kao dvanaestogodišnjak uređuje domaći obiteljski, šaljivi list Bazenski pas; kao prefekt đaka u Travniku uređuje zavodski list Travnička pošta (1943. – 1945.) i izdaje prema njemačkom benediktincu Dominiku Johneru mali Priručnik za gregorijansko pjevanje (1944.). Kao student druge godine teologije u Zagrebu napisao je na poticaj profesora o. Ivana Jägera 1946. godine okružnicu O pobožnosti Presvetom Srcu Isusovu za svećenstvo zagrebačke nadbiskupije, koju je ondašnji nadbiskup Alojzije Stepinac dva mjeseca prije uhićenja u potpunosti usvojio, potpisao i svojim svećenicima poslao. <br> U isusovačkom časopisu Život prije rata objavljuje recenzije, prijevode papinskih dokumenata, prikaze ruske apologetike Julija Danzasa. Nastavlja kasnije od 1964. pa dalje u Glasniku Srca Isusova i Marijina, Obnovljenom životu, Bogoslovskoj smotri, Službi Božjoj, Kačiću, Vjesniku Križevačke eparhije, Malom vjesniku Družbe Isusove, Hrvatskom biografskom leksikonu, Zbornicima Marioloških kongresa, Slovenski zgodovinski časopis, Gesuiti, Seminaria Ecclesiae Catholicae, Marienlexikon, Općem religijskom leksikonu itd. Obrađuje većinom povijesne teme, istočno bogoslovlje, ekumenizam, mariološka pitanja, duhovnost kršćanskog Istoka itd.